CELEX: 32021D0660
Language: hu
Date: 2021-04-19 00:00:00
Title: A Bizottság (EU) 2021/660 határozata (2021. április 19.) a 2020-as Covid19-világjárvány hatásaival szembeni fellépéshez szükséges áruk behozatalivám- és hozzáadottértékadó-mentességéről szóló (EU) 2020/491 határozat módosításáról (az értesítés a C(2021) 2693. számú dokumentummal történt)

2021.4.23.   
               
               
                  HU
               
               
                  Az Európai Unió Hivatalos Lapja
               
               
                  L 140/10
               
            
         A BIZOTTSÁG (EU) 2021/660 HATÁROZATA
         (2021. április 19.)
         a 2020-as Covid19-világjárvány hatásaival szembeni fellépéshez szükséges áruk behozatalivám- és hozzáadottértékadó-mentességéről szóló (EU) 2020/491 határozat módosításáról
         
            
               (az értesítés a C(2021) 2693. számú dokumentummal történt)
            
         
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a 2006/112/EK irányelv 143. cikke b) és c) pontja hatályának a bizonyos termékek végleges behozatalára kivetett hozzáadottérték-adó alóli mentességek tekintetében való meghatározásáról szóló, 2009. október 19-i 2009/132/EK tanácsi irányelvre (1) és különösen annak 53. cikke első bekezdésére,
         tekintettel a vámmentességek közösségi rendszerének létrehozásáról szóló, 2009. november 16-i 1186/2009/EK tanácsi rendeletre (2) és különösen annak 76. cikke első bekezdésére,
         mivel:
         
                     (1)
                  
                  
                     Az utoljára az (EU) 2020/1573 határozattal (3) módosított (EU) 2020/491 bizottsági határozat (4)2021. április 30-ig mentességet biztosít a Covid19-világjárvány hatásaival szembeni fellépéshez szükséges áruk számára a behozatali vám és a hozzáadottérték-adó (héa) alól.
                  
               
                     (2)
                  
                  
                     A Bizottság 2021. március 3-án az (EU) 2020/491 határozat (5) preambulumbekezdésének megfelelően egyeztetett a tagállamokkal arról, hogy szükség van-e az intézkedés újbóli meghosszabbítására, minek eredményeként a tagállamok a mentesség meghosszabbítását kérték.
                  
               
                     (3)
                  
                  
                     A tagállamok által az (EU) 2020/491 határozat alapján végzett behozatal hozzájárult ahhoz, hogy az állami szervezetek vagy a tagállamok illetékes hatóságai által jóváhagyott szervezetek hozzájussanak a szükséges gyógyszerekhez, orvostechnikai felszerelésekhez és egyéni védőeszközökhöz, amelyek tekintetében hiány áll fenn. Az idevágó kereskedelmi statisztikák szerint az említett termékek behozatala csökkenő tendenciát mutat, de továbbra is jelentős. Annak ellenére, hogy valamennyi tagállamban megkezdődött a vakcinázás, és számos intézkedést hoztak a vírus terjedésének megakadályozása érdekében, a Covid19-fertőzések száma a tagállamokban még mindig népegészségügyi kockázatot jelent. Mivel a tagállamok továbbra is beszámolnak a Covid19-világjárvány leküzdéséhez szükséges áruk hiányáról, az (EU) 2020/491 határozatban előírt behozatalivám- és héamentesség alkalmazási időszakát meg kell hosszabbítani.
                  
               
                     (4)
                  
                  
                     Következésképpen meg kell hosszabbítani az (EU) 2020/491 határozat szerinti kötelezettségek teljesítésével kapcsolatos tagállami jelentéstétel határidejét is.
                  
               
                     (5)
                  
                  
                     A Bizottság az 1186/2009/EK rendelet 76. cikke első bekezdésének és a 2009/132/EK irányelv 53. cikke első bekezdésének megfelelően 2021. március 25-én konzultációt folytatott a tagállamokkal a kért hosszabbításról.
                  
               
                     (6)
                  
                  
                     Az (EU) 2020/491 határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az (EU) 2020/491 határozat a következőképpen módosul:
            
                        1.
                     
                     
                        a 2. cikkben a bevezető rész helyébe a következő szöveg lép:
                        „A tagállamok legkésőbb 2022. április 30-ig megküldik a Bizottságnak az alábbi információkat:”;
                     
                  
                        2.
                     
                     
                        a 3. cikkben az első bekezdés helyébe a következő szöveg lép:
                        „Az 1. cikk a 2020. január 30. és 2021. december 31. közötti behozatalokra alkalmazandó.”
                     
                  
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2021. április 19-én.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 292., 2009.11.10., 5. o.
         
         
            (2)  HL L 324., 2009.12.10., 23. o.
         
         
            (3)  A Bizottság (EU) 2020/1573 határozata (2020. október 28.) a 2020-as Covid19-világjárvány hatásaival szembeni fellépéshez szükséges áruk behozatalivám- és hozzáadottértékadó-mentességéről szóló (EU) 2020/491 határozat módosításáról (HL L 359., 2020.10.29., 8. o.).
         
            (4)  A Bizottság (EU) 2020/491 határozata (2020. április 3.) a 2020-as COVID-19-járvány hatásaival szembeni fellépéshez szükséges áruk behozatalivám- és hozzáadottértékadó-mentességéről (HL L 103I., 2020.4.3., 1. o.).